OBSAH
Čl. 1     Všeobecné ustanovenia ..........................................................................................	2
1)	Organizácia školského roku .................................................................................	  2
2)	Organizácia vyučovacieho dňa .............................................................................	 3
Čl. 2     Práva a povinnosti účastníkov vzdelávania ................................................................	 4
1)	Práva a povinnosti žiakov ......................................................................................	 4
2)	Práva a povinnosti rodičov ...................................................................................	 6
Čl. 3     Zásady správania žiakov .............................................................................................	 7
1)	Dochádzka žiakov do školy ..................................................................................	 7
2)	Príchod žiakov do školy ........................................................................................	 8
3)	Oslovenie a pozdravy ...........................................................................................	 9
4)	Správanie sa žiakov na vyučovaní ........................................................................	 9
5)	Správanie sa žiakov počas prestávky .................................................................	 10
6)	Odchod žiakov zo školy ......................................................................................	 11
7)	Správanie sa na verejnosti ..................................................................................	11
8)	Žiakom nie je dovolené ......................................................................................	11
Čl. 4     Pravidlá hodnotenia a klasifikácie ............................................................................	 12
1)	Hodnotenie správania ...........................................................................................	 12
2)	Pochvaly a iné ocenenia .......................................................................................	 13
3)	Výchovné opatrenia ............................................................................................	 13
4)	Ochranné opatrenia ............................................................................................	 14
Čl. 5     Individuálne štúdium, štúdium v zahraničí ...............................................................	 14
Čl. 6    Samospráva triedy ....................................................................................................	  15
Čl. 7    Žiacky parlament ......................................................................................................	 15
Čl. 8    Starostlivosť o ochranu zdravia žiakov ......................................................................	 16
Čl. 9    Opatrenia proti šíreniu legálnych a nelegálnych drog v školskom prostredí..............	 16
Čl. 10  Prevencia a riešenie šikanovania ...............................................................................	 17
Čl. 11  Prevádzkové poriadky a iné smernice .....................................................................	 18
Čl. 12  Záverečné ustanovenia .............................................................................................	 18

     Základná škola, Ul. Dr. Janského č. 2, Žiar nad Hronom

Školský poriadok

Každá spoločnosť sa riadi určitými pravidlami. Preto aj my v našej škole si pravidlá o tom, ako je potrebné správať sa v triede, v školskom klube detí, v školskej jedálni a v ostatných školských priestoroch, na školských podujatiach a na verejnosti, každý rok stanovujeme.
Každý žiak svojím správaním a vystupovaním v škole i na verejnosti reprezentuje nielen  seba, ale aj svoju školu. Preto všetky body školského poriadku sledujú cieľ, aby každé vystúpenie žiaka v škole aj mimo nej, zodpovedalo pravidlám slušného a spoločenského správania, aby každý chránil zdravie svoje a svojich spolužiakov a aby sa riadil takými zásadami, ktoré budú vytvárať podmienky pre optimálne medziľudské vzťahy. Čas, ktorý strávime v škole, by mal byť tak nielen efektívne využitý z hľadiska vzdelávania, ale aj časom príjemne stráveným pre všetkých žiakov aj zamestnancov školy. 
Školský poriadok sa opiera o platnú legislatívu Ministerstva školstva, vychádza z Deklarácie práv dieťaťa, Listiny základných práv a slobôd ako aj iných platných dokumentov. Jeho uplatňovanie v každodennom živote školy je prejavom uvedomelého vzťahu k práci v škole a k plneniu svojich povinností.

Čl. 1 
Všeobecné ustanovenia

1)	Organizácia školského roku

a)	Obdobie školského vyučovania (ďalej len „vyučovanie“) sa člení na prvý polrok a druhý polrok. Vyučovanie v prvom polroku začína v septembri a končí v januári nasledujúceho roka. Vyučovanie v druhom polroku sa začína vo februári a končí sa v júni bežného roka.
b)	V školách sa vyučuje päť dní v týždni. V dňoch pracovného pokoja sa v školách nevyučuje.
c)	Vysvedčenie sa vydáva žiakom v posledný vyučovací deň každého polroka.
d)	Obdobie školských prázdnin tvoria jesenné prázdniny, vianočné prázdniny, polročné prázdniny (1 deň), jarné prázdniny (týždeň podľa rozvrhu krajov), veľkonočné prázdniny a letné prázdniny (od skončenia vyučovania v druhom polroku do začiatku vyučovania v novom školskom roku).
e)	Riaditeľ školy môže poskytnúť žiakom zo závažných, najmä z organizačných a z technických dôvodov v súhrne najviac päť dní voľna v školskom roku.
f)	Ak dôjde k nepredvídateľnej udalosti, najmä živelnej pohrome, k havarijnej situácii, k epidémii alebo pandémii, môže riaditeľ školy po prerokovaní so zriaďovateľom školy rozhodnúť o poskytnutí ďalších dní voľna žiakom a o spôsobe náhrady vyučovania za tieto dni.
g)	Riaditeľ školy, výchovno-vzdelávacieho zariadenia v období školských prázdnin a počas dní voľna zabezpečí v spolupráci so zriaďovateľom podľa druhu školy a miestnych  podmienok prevádzku výchovno-vzdelávacích zariadení vrátane pedagogického dozoru; v spolupráci so zriaďovateľom a s riaditeľom školy alebo s vedúcim zariadenia  školského stravovania  zabezpečia  prevádzku zariadenia  školského stravovania  (okrem dní voľna poskytnutých z dôvodu epidémie alebo pandémie).

2)	Organizácia vyučovacieho dňa

a)	Vyučovací proces sa riadi platným rozvrhom hodín, ktorý schváli riaditeľ školy.  Rozvrh hodín je povinný rešpektovať každý žiak.
b)	Vyučovací proces je organizovaný v triedach, odborných učebniach, knižnici, dielňach, telocvičniach a na vonkajších športoviskách podľa rozpisu schváleného vedením školy. Vyrušovať žiakov a pedagógov počas vyučovania nie je dovolené.
c)	Sekretariát je pre rodičov otvorený každý vyučovací deň od 7.00 hod. do 15.00 hod. Rozvrh vyučovania:
•	7.45 – 8.30     	1. vyučovacia hodina
•	8.30 – 8.40     	prestávka
•	8.40 – 9.25      	2. vyučovacia hodina
•	9.25 – 9.40      	prestávka
•	9.40 – 10.25    	3. vyučovacia hodina
•	10.25 – 10.40   	prestávka
•	10.40 – 11.25   	4. vyučovacia hodina
•	11.25 – 11.35   	prestávka
•	11.35 – 12.20   	5. vyučovacia hodina
•	12.20 – 12.30   	prestávka
•	12.30 – 13.15   	6. vyučovacia hodina
•	13.15 – 13.45   	obedňajšia prestávka
•	13.45 – 14.25   	7. vyučovacia hodina

d)	Vstup do šatní a prístup ku šatňovým skrinkám je počas vyučovania povolený len vo výnimočných   prípadoch (napr. návšteva lekára, písomná žiadosť rodiča o skorší odchod žiaka zo školy, prípadne osobné vyzdvihnutie žiaka rodičom...). Ani žiaci, ktorí si v šatni niečo zabudli, tam nemajú počas vyučovania prístup.
e)	Žiaci sa v priestoroch šatne pred a po vyučovaní zdržiavajú len na nevyhnutný čas. 
f)	Žiaci, ktorí majú prvú vyučovaciu hodinu voľnú, sa môžu zdržiavať v priestoroch školy len v budove ŠKD pod dozorom vychovávateliek. 
g)	Žiaci v ŠKD, ktorí majú triedu mimo hlavnej budovy školy, si prezuvky do šatňovej skrinky v poobedňajších hodinách odnášajú v koordinácii s vychovávateľmi  ŠKD. Tí im poskytnú kľúčik od zadného vchodu školy.
h)	Po vstupe do školy nesmie žiak v priebehu vyučovacieho dňa bez vedomia triedneho učiteľa budovu sám opustiť a nesmie sa zdržiavať po vyučovaní v budove školy a ani v areáli školy bez dozoru pedagogického pracovníka. 
i)	Počas prestávok sú dvere na triedach otvorené. Zatvorené môžu byť len v prípade, že sa v triede nachádza učiteľ.  
j)	Na činnosti, ktoré organizuje škola (exkurzie, výlety a pod.), sa žiaci zhromažďujú na mieste a v čase písomne oznámenom v žiackej knižke, určenom vyučujúcim a schváleným riaditeľom školy na tlačive „Záznam o organizácii a poučení o bezpečnosti a ochrane zdravia“. 
k)	Rodičia môžu úradné záležitosti (potvrdenia, žiadosti a pod.) vybavovať na sekretariáte školy v čase od  7.00 – 15.00 hod.
l)	Dochádzajúci žiaci, ktorí prídu do školy neskôr ako na 07.45 h (t.j. na 2. vyučovaciu hodinu), sa budú zdržiavať v budove ŠKD až do prestávky po 1. vyučovacej hodine. Nesmú sa zdržiavať bez dozoru v priestoroch školy.

Čl. 2
Práva a povinnosti účastníkov vzdelávania

1)	Práva a povinnosti žiakov
Žiak má právo na:
a)	Rovnoprávny prístup ku vzdelávaniu.
b)	Bezplatné vzdelávanie v základnej škole.
c)	Vzdelanie v štátnom jazyku a materinskom jazyku ustanovenom zákonom 245/2008 Z.z.
d)	Individuálny prístup rešpektujúci jeho schopnosti a možnosti, nadanie a zdravotný stav v rozsahu ustanovenom zákonom 245/2008 Z.z.
e)	Bezplatné zapožičanie učebníc a učebných textov na povinné vyučovacie predmety.
f)	Úctu k jeho vierovyznaniu, svetonázoru, národnostnej a etnickej príslušnosti.
g)	Poskytovanie poradenstva a služieb spojených s výchovou a vzdelávaním.
h)	Výchovu a vzdelávanie v bezpečnom a hygienicky vyhovujúcom prostredí.
i)	Organizáciu výchovy a vzdelávania primeranú jeho veku, schopnostiam, záujmom, zdravotnému stavu a v súlade so zásadami psychohygieny.
j)	Úctu k svojej osobe a na zabezpečenie ochrany proti fyzickému, psychickému a sexuálnemu násiliu.
k)	Na slobodnú voľbu voliteľných a nepovinných predmetov v súlade so svojimi možnosťami, záujmami a záľubami v rozsahu ustanovenom vzdelávacím programom.
l)	Na informácie týkajúce sa jeho osoby a jeho výchovno-vzdelávacích výsledkov.
m)	Na individuálne vzdelávanie za podmienok ustanovených § 24 zákona 245/2008 Z.z.
n)	Na náhradu škody, ktorá mu vznikla pri výchove vzdelávaní alebo v priamej súvislosti s nimi. 
o)	Dieťa so špecifickými výchovno-vzdelávacími potrebami alebo žiak so špeciálnymi výchovno-vzdelávacími potrebami má právo na výchovu a vzdelávanie s využitím špecifických foriem a metód, ktoré zodpovedajú jeho potrebám a na vytvorenie nevyhnutných podmienok, ktoré túto výchovu a vzdelávanie umožňujú.
p)	Dieťa so špecifickými výchovno-vzdelávacími potrebami alebo žiak so špeciálnymi výchovno-vzdelávacími potrebami má právo používať pri výchove a vzdelávaní špeciálne učebnice a špeciálne didaktické a kompenzačné pomôcky.
q)	Kedykoľvek oznámiť riaditeľovi školy alebo zástupkyniam školy akúkoľvek závažnú skutočnosť.
r)	Na jemu zrozumiteľný výklad učiva, položenie otázky k učivu a odpoveď na ňu a na vyslovenie svojho názoru k preberanej téme.
s)	Na informáciu o termíne plánovanej písomnej práce, prezentácie alebo inej formy skúšania (nie ústna odpoveď). V jednom dni písať najviac jednu celohodinovú písomnú prácu. Termíny sa budú zapisovať na dohodnutom mieste v triede (napr. v kalendári). 
t)	Byť oboznámený s kritériami, podľa ktorých bude hodnotený a na zdôvodnenie klasifikácie a analýzu chýb v písomných a grafických prácach.
u)	Má právo vykonať opravné skúšky, ak bol na konci klasifikačného obdobia najviac z dvoch predmetov hodnotený stupňom nedostatočný.
v)	Využívať školské zariadenia (ŠJ, ŠKD), odborné učebne, knižnicu alebo školské pomôcky.
w)	Zapájať sa podľa záujmu do mimoškolských športových, kultúrnych a iných aktivít, ktoré organizuje škola alebo iná organizácia, pokiaľ nemá udelené výchovné opatrenie v poslednom hodnotiacom období. 
x)	Na sprostredkovanie poistenia vecí (nie vecí uvedené v bode 8 časti B II. tohto školského poriadku).
Žiak je povinný:
a)	Neobmedzovať svojím konaním práva ostatných osôb zúčastňujúcich sa výchovy a vzdelávania.
b)	Dodržiavať školský poriadok školy a ďalšie vnútorné predpisy školy alebo školského zariadenia.
c)	Chrániť pred poškodením majetok školy alebo školského zariadenia a majetok, ktorý škola alebo školské zariadenie využíva na výchovu a vzdelávanie.
d)	Chrániť pred poškodením učebnice, učebné texty a učebné pomôcky, ktoré im boli bezplatne zapožičané. 
e)	Pravidelne sa zúčastňovať na výchove a vzdelávaní a riadne sa vzdelávať.
f)	Konať tak, aby neohrozoval svoje zdravie a bezpečnosť, ako aj zdravie a bezpečnosť ďalších osôb zúčastňujúcich sa na výchove a vzdelávaní.
g)	Ctiť si ľudskú dôstojnosť svojich spolužiakov a zamestnancov školy alebo školského zariadenia.
h)	Rešpektovať pokyny zamestnancov školy alebo školského zariadenia, ktoré sú v súlade so všeobecnými záväznými právnymi predpismi, vnútornými predpismi školy a dobrými mravmi.
i)	Udržiavať poriadok v kmeňových, odborných učebniach, knižnici, na chodbách i v školskej jedálni.
j)	Rešpektovať zameranie, základné pravidlá a program školy, prezentovať ho nielen v škole, ale aj na verejnosti.
k)	Správať sa v súlade s dohodnutými hodnotami v škole a svojím správaním prispieť k dobrej atmosfére v škole.
l)	Informovať sa, aké úlohy boli zadané v čase jeho neprítomnosti v škole u spolužiakov alebo vyučujúcich jednotlivých predmetov (len žiaci 1.ročníka). 
m)	Byť v škole vhodne a čisto upravený. Nie je dovolené výstredné oblečenie, oblečenie propagujúce drogy a rasovú neznášanlivosť, sexuálne motívy, úprava zovňajšku s výrazným make-upom, farbou na vlasy, rôznymi doplnkami oblečenia, piercingom a pod.), tepláky ako forma oblečenia do školy.

2)	Práva a povinnosti rodičov
Rodič má právo:
a)	Žiadať, aby sa v rámci výchovy a vzdelávania v škole alebo školskom zariadení poskytovali deťom a žiakom informácie a vedomosti vecne a mnohostranne v súlade so súčasným poznaním sveta a v súlade s princípmi a cieľmi výchovy a vzdelávania.
b)	Oboznámiť sa s výchovno-vzdelávacím programom školy alebo školského zariadenia a školským poriadkom.
c)	Byť informovaný o výchovno-vzdelávacích výsledkoch svojho dieťaťa.
d)	Mať poskytnuté poradenské služby vo výchove a vzdelávaní svojho dieťaťa.
e)	Zúčastňovať sa rodičovských združení, požiadať o individuálne konzultácie. 
f)	Zúčastňovať sa výchovy a vzdelávania po predchádzajúcom súhlase riaditeľa školy alebo školského zariadenia. 
g)	Poznať zameranie školy a vyjadrovať sa k výchovno-vzdelávaciemu programu školy alebo školského zariadenia prostredníctvom orgánov školskej samosprávy.
h)	Byť prítomný na komisionálnom preskúšaní svojho dieťaťa po predchádzajúcom súhlase riaditeľa školy.
i)	V prípade, že má zákonný zástupca žiaka pochybnosti o správnosti klasifikácie v jednotlivých predmetoch, môže do troch dní odo dňa, keď bolo žiakovi vydané vysvedčenie alebo výpis vysvedčenia požiadať riaditeľa školy o komisionálne preskúšanie.  

Rodič je povinný:
a)	Vytvoriť pre dieťa podmienky na prípravu na výchovu a vzdelávanie v škole a na plnenie školských povinností.
b)	Dodržať podmienky výchovno-vzdelávacieho procesu svojho dieťaťa určené školským poriadkom.
c)	Dbať na sociálne a kultúrne zázemie dieťaťa a rešpektovať jeho špeciálne výchovno-vzdelávacie potreby.
d)	Zaujímať sa o výchovno-vzdelávacie výsledky svojho dieťaťa. 
e)	Zúčastniť sa stretnutia na základe predvolania triednym učiteľom alebo riaditeľom školy. 
f)	Informovať školu alebo školské zariadenie o zmene zdravotnej spôsobilosti jeho dieťaťa, jeho zdravotných problémoch alebo iných závažných skutočností, ktoré by mohli mať vplyv na priebeh výchovy a vzdelávania.
g)	Nahradiť škodu, ktorú žiak úmyselne spôsobil. 
h)	Dbať o to, aby dieťa dochádzalo do školy pravidelne a včas. Dôvody neprítomnosti dieťaťa na výchove a vzdelávaní doloží dokladmi v súlade so školským poriadkom 
(Čl. 3 bod 1).
i)	Povinnosť oznámiť škole alebo školskému zariadeniu bez zbytočného odkladu príčinu žiakovej neprítomnosti vo výchovno-vzdelávacom procese. 
j)	Odhlásiť žiaka zo stravovania počas žiakovej neprítomnosti v škole (vrátane výletov, exkurzií...).
k)	Aktualizovať kontaktné údaje, predovšetkým telefónne číslo a adresu bydliska.
l)	Navštíviť lekára v prípade, že má žiak zlý zdravotný stav a neposielať ho do školy.

Čl. 3
Zásady správania žiakov

1)	Dochádzka žiakov do školy

a)	Žiak je povinný chodiť do školy pravidelne a včas podľa rozvrhu hodín a zúčastňovať sa činností, ktoré škola organizuje. Účasť na vyučovaní povinne voliteľných predmetov (krúžkov) pre prihlásených žiakov  je povinná počas celého školského roku.
b)	Ak sa žiak nezúčastnil vyučovania, zákonný zástupca je povinný oznámiť triednemu učiteľovi bez zbytočného odkladu, najneskôr do 24 hodín, príčinu jeho neprítomnosti a čas a spôsob predloženia písomného ospravedlnenia. 
c)	Neprítomnosť maloletého dieťaťa alebo žiaka, ktorá trvá najviac tri po sebe nasledujúce vyučovacie dni, ospravedlňuje jeho zákonný zástupca. Vo výnimočných a osobitne odôvodnených prípadoch škola môže vyžadovať lekárske potvrdenie o chorobe dieťaťa alebo žiaka alebo iný doklad potvrdzujúci odôvodnenosť jeho neprítomnosti.
d)	Ak neprítomnosť dieťaťa alebo žiaka z dôvodu ochorenia trvá dlhšie ako tri po sebe nasledujúce vyučovacie dni, predloží žiak alebo jeho zákonný zástupca potvrdenie od lekára.
e)	Ak žiak mieni vymeškať vyučovanie pre vopred známu príčinu, predloží písomnú žiadosť o uvoľnenie podpísanú rodičom (zákonným zástupcom). Ak žiak bude na vyučovaní chýbať menej ako tri dni (sústredenia, rodinné udalosti atď.) informuje o tom triedneho učiteľa. Ak neprítomnosť žiaka na vyučovaní bude dlhšia ako 3 dni, je nutný súhlas riaditeľa školy.
f)	Rodič môže žiaka zobrať priamo z vyučovacieho procesu, pričom vždy informuje triedneho učiteľa a predloží písomnú žiadosť. 
g)	Pri neskorom príchode na vyučovanie sa žiak  ospravedlní u vyučujúceho v triede a neskôr aj u svojho triedneho učiteľa. O jeho neskorom príchode je záznam v triednej knihe s dĺžkou meškania žiaka. Triedny učiteľ o tejto skutočnosti informuje rodiča.
h)	Každá neprítomnosť žiaka na vyučovaní je vedená v triednej knihe.
i)	Pri podozrení zo zanedbávania povinnej školskej dochádzky, škola informuje o tejto skutočnosti zákonného zástupcu a zároveň vykonáva nasledovné činnosti:
•	ak žiak vymešká bez ospravedlnenia viac ako 15 vyučovacích hodín mesačne, riaditeľ školy bezodkladne oznámi túto skutočnosť obci, v ktorej má zákonný zástupca dieťaťa trvalý pobyt a Úradu práce sociálnych vecí a rodiny,
•	ak žiak vymešká bez ospravedlnenia viac ako 60 vyučovacích hodín v príslušnom školskom roku, je obec povinná na základe oznámenia riaditeľa školy začať priestupkové konanie podľa zákona 596/2003 Z.z. a 372/1990 Zb.,
•	ak žiak vymešká bez ospravedlnenia viac ako 100 vyučovacích hodín v príslušnom školskom roku, riaditeľ túto skutočnosť oznámi obci, ktorá podá v zmysle Trestného zákona trestné oznámenie na zákonných zástupcov žiaka zo spáchania trestného činu ohrozovania mravnej výchovy mládeže. 
j)	Žiak, ktorý bol oslobodený od vyučovania niektorého predmetu, musí byť na ňom prítomný. Ak je predmet, v ktorom je žiak oslobodený, zaradený na prvú alebo poslednú vyučovaciu hodinu, žiak sa vyučovania predmetu nezúčastňuje na základe rozhodnutia riaditeľa školy vydaného na žiadosť rodičov.
k)	Riaditeľ  školy môže žiakovi povoliť individuálne vzdelávanie alebo štúdium žiaka v škole obdobného typu v zahraničí. Viac v čl. 5 tohto školského poriadku.

2)	Príchod žiakov do školy

a)	Do školskej budovy žiaci, ich rodičia a návštevy prichádzajú hlavným vchodom.
b)	Žiaci, ktorí prídu do školy medzi 7.00 hod. a 7.30 hod., sa zdržujú v priestore vestibulu školy, kde je prítomný aj pedagogický dozor. Do priestorov šatní odchádzajú o 7.30 hod. 
c)	Žiaci prichádzajú na vyučovanie najneskôr 10 minút pred začiatkom vyučovania, aby sa stihli na vyučovanie pripraviť.
d)	Žiaci I. stupňa, ktorí prichádzajú do školy skôr, sa zdržujú v školskom klube detí (ŠKD) s vychovávateľom, ktorý má rannú službu. Spolu s ním sa 15 minút pred začiatkom vyučovania presúvajú do svojej triedy.
e)	Pred príchodom do triedy si žiak odloží vrchné oblečenie a obuv do šatne alebo šatňovej skrinky. Počas celého vyučovania (pokiaľ je vo vnútorných priestoroch školy) je prezutý.
f)	Budova školy aj priestor šatne sa uzamyká o 8.45 hod. Žiaci prichádzajúci na vyučovanie po tomto čase zazvonia na zvonček umiestnený pri dverách. Osoba na sekretariáte  im otvorí vstupný vchod aj vchod do šatne.
g)	Žiaci, ktorí majú 7. vyučovaciu hodinu, sa medzi 13.15 hod. až 13.45 hod. zdržujú vo vestibule školy, kde je prítomný aj pedagogický dozor. Žiaci vracajúci sa z obeda, ktorí majú 7. vyučovaciu hodinu, sa takisto zdržujú vo vestibule školy až do príchodu učiteľov, ktorí ich odvedú na vyučovanie. 
h)	Na popoludňajšie mimoškolské aktivity, alebo krúžky, prichádzajú žiaci podľa dohody s vyučujúcim (najskôr 5 minút pred začiatkom), ktorý určí miesto a čas stretnutia.

3)	Oslovenie a pozdravy

a)	Žiaci oslovujú všetkých zamestnancov školy titulom pán – pani. 
b)	Pri prvom stretnutí počas dňa žiaci pozdravia každého pracovníka pozdravom „dobrý deň“ alebo „dobré ráno“.
c)	Žiaci zdravia vyučujúceho na začiatku hodiny tak, že vstanú. Ak príde do triedy iný vyučujúci alebo iná dospelá osoba, postavia sa. Sadajú si až na pokyn vyučujúceho.
d)	Na hodinách telesnej výchovy, výtvarnej výchovy, práce s počítačom, praktických cvičeniach, pri písaní kontrolných prác a na pokyn vyučujúceho žiaci nezdravia. 
e)	Žiaci zdravia zamestnancov školy aj pri stretnutí mimo budovy školy. 
f)	Žiak svojich spolužiakov oslovuje krstným menom. 

4)	Správanie sa žiakov na vyučovaní

a)	Žiak je povinný správať sa na vyučovacích hodinách v súlade so školským poriadkom, rešpektovať triedne (školské) pravidlá a dbať na pokyny pedagogických zamestnancov školy.
b)	Žiak prichádza na vyučovanie a všetky školské podujatia včas, riadne pripravený, so všetkými učebnými pomôckami, ktoré podľa rozvrhu potrebuje na vyučovanie. Pomôcky potrebné na hodinu si pripraví cez prestávku.
c)	Službukonajúci (alebo učiteľom určení) žiaci pripravia pomôcky na vyučovanie podľa pokynov učiteľov. 
d)	Po zazvonení na vyučovaciu hodinu sedí žiak na mieste určenom podľa zasadacieho poriadku. Miesto určené v zasadacom poriadku môže žiak zmeniť len so súhlasom vyučujúceho daného predmetu podľa aktuálne použitých organizačných foriem a metód. V odborných učebniach a v knižnici určuje žiakovi miesto zodpovedný vyučujúci.
e)	Zmeny v zasadacom poriadku, ktoré majú trvať dlhšie obdobie, môže realizovať len triedny učiteľ.
f)	Počas hodiny smie žiak opustiť svoje miesto len so súhlasom vyučujúceho (okrem bodu l) tohto článku).
g)	V prípade nedostavenia sa učiteľa na vyučovaciu hodinu do 5 minút od zazvonenia, poverený žiak (zvyčajne predseda triedy), oznámi túto skutočnosť vedeniu školy.
h)	Žiak na vyučovaní aktívne pracuje tak, aby nenarúšal vyučovaciu hodinu. Vykrikovanie, našepkávanie či iné prejavy správania, ktoré narúšajú priebeh vyučovania, budú považované za priestupky voči tomuto školskému poriadku.
i)	Ak chce žiak odpovedať alebo sa vyučujúceho niečo spýtať, hlási sa zdvihnutím ruky. Rozprávať bez dovolenia je prejavom neslušnosti a zároveň porušením školského poriadku. 
j)	Ak sa žiak na vyučovanie nepripravil, má možnosť ospravedlniť sa vyučujúcemu na začiatku hodiny s uvedením dôvodu.
k)	V odborných učebniach sa žiak riadi osobitnými pravidlami umiestnenými v učebni.
l)	Žiak môže využiť oddychový kútik v triede 1x za vyučovaciu hodinu v dĺžke trvania 3 minúty.
m)	Počas vyučovania v záujme dodržania pitného režimu môže piť nápoje takým spôsobom, aby nenarušil priebeh výchovno-vzdelávacej činnosti. V inom prípade vyučujúci fľašu žiakovi zoberie a vráti po vyučovacej hodine. 
n)	Ak žiak chýba na vyučovaní dlhšie obdobie, žiak sa na požiadanie dohodne s vyučujúcim na čase, dokedy sa má učivo doučiť.
o)	Ak sa počas vyučovania stal žiakovi úraz, je povinný nahlásiť ho v deň úrazu.
p)	O účasti žiaka na školských akciách rozhoduje vyučujúci, ktorý je za danú akciu zodpovedný.
q)	Svoje miesto žiak udržiava počas celého dňa v čistote a poriadku. Po skončení vyučovania sú žiaci povinní vyložiť stoličky.
r)	Žiaci separujú odpad do vyznačených nádob. 

5)	Správanie sa žiakov počas prestávky

a)	Prestávky sú určené na prípravu pomôcok na ďalšiu vyučovaciu hodinu, vykonanie osobnej hygieny, použitie WC a na relax.
b)	Žiaci sa zdržujú vo svojej triede alebo na chodbe, kde majú kmeňovú triedu. Okrem prestávky medzi 6. a 7. vyučovacou hodinou. Opustiť tieto priestory môžu v prípade využitia hracích stolov umiestnených na jednotlivých chodbách. 
c)	Prestávku po druhej vyučovacej hodine žiaci využívajú na desiatovanie v triede. Aj nápoj kúpený v mliečnom automate konzumujú žiaci v triede.
d)	Prestávky po tretej vyučovacej hodine môžu žiaci využiť na relax aj na školskom dvore. Rozhodujú o tom dozorkonajúci učitelia, ktorí žiakom ráno oznámia túto možnosť. Pod ich vedením sa žiaci presunú na školský dvor, tiež ich 5 minút pred zvonením na hodinu odvedú zo školského dvora na chodby, kde majú žiaci svoje kmeňové triedy. 
e)	Žiaci sa po chodbách pohybujú tak, aby neohrozovali svoje zdravie a aj zdravie spolužiakov. Je zakázané behať, naháňať sa, skákať po schodoch, nakláňať sa cez zábradlie, strkať a pod.
f)	Po pomôcky chodia počas prestávok len určení žiaci.
g)	Ak majú žiaci vyučovanie v odborných učebniach, telocvični, knižnici, pripravia si potrebné pomôcky a disciplinovane čakajú v triede na vyučujúceho, pod dozorom ktorého sa presunú do danej učebne. Po skončení vyučovacej hodiny, učitelia žiakov odvedú naspäť do kmeňovej triedy.  
h)	Žiaci si môžu zakúpiť desiatu z automatov na prvom poschodí. Žiaci prvého stupňa počas všetkých prestávok, žiaci druhého stupňa pred 1. vyučovacou hodinou a počas desiatovej prestávky (9.25 – 9.40 hod.)
i)	Dvere kmeňových tried sú počas prestávok otvorené. Výnimkou je obedňajšia prestávka, ktorá je po 6. vyučovacej hodine. 

6)	Odchod žiakov zo školy

a)	Ak žiak potrebuje opustiť priestory školy počas vyučovacieho procesu, vždy je potrebný písomný súhlas rodiča (pozri čl.3, bod 1, f).
b)	Po skončení poslednej vyučovacej hodiny si každý žiak uloží svoje veci do školskej tašky, vyčistí si svoje miesto a okolie od papierov a iných nečistôt a vyloží si stoličku na lavicu. Odkladací priestor pod lavicou zostáva prázdny.
c)	Na pokyn vyučujúceho žiaci opustia triedu. Zoradení a pod jeho vedením všetci odídu do šatne. V šatni sa prezujú, oblečú  sa a opustia  budovu  školy. Vyučujúci odvedú žiakov, ktorí sa stravujú v školskej jedálni, do budovy školskej jedálne. 
d)	Ak žiak potrebuje opustiť školskú akciu skôr alebo na inom mieste, ako bolo určené na ukončenie akcie, musí predložiť písomný súhlas od rodiča.

7)	Správanie sa žiakov na verejnosti

a)	Žiak sa správa na verejnosti počas vyučovacieho procesu, mimo vyučovacieho času, cez voľné dni a prázdniny tak, aby nepoškodzoval dobré meno školy. 
b)	Na školských výletoch, exkurziách, lyžiarskom, plaveckom výcviku, v škole v prírode, pri kultúrnych a športových podujatiach, pri účasti žiakov na súťažiach, cvičeniach v prírode, pri OŽZ, atď. sa žiaci riadia pokynmi pedagógov a správajú sa v súlade s  pravidlami tohto školského poriadku. Dodržujú určené termíny miesta a času stretnutia.

8)	Žiakom nie je dovolené

a)	Prinášať  do školy alebo na činnosti organizované školou  alkoholické nápoje,  drogy a iné zdraviu škodlivé látky. Viac čl. 9 tohto školského poriadku.
b)	Prinášať do školy alebo na školské akcie veci ohrozujúce život a zdravie a veci, ktoré by mohli rozptyľovať pozornosť ostatných žiakov pri vyučovaní.
c)	Manipulovať s vecami zabezpečujúcimi ochranu budovy a majetok školy (hasiace prístroje, elektrické vedenie...), tiež je zakázané manipulovať so žalúziami, termoregulačnými hlavicami na radiátoroch, didaktickou technikou a inými elerktrospotrebičmi bez súhlasu učiteľa. Vzniknutú škodu je povinný uhradiť zákonný zástupca žiaka a ak sa nezistí vinník, škodu uhradí kolektív triedy. 
d)	Počas vyučovacieho procesu a taktiež počas prestávky je zakázané používať mobilný telefón. Môže ho použiť len so súhlasom učiteľa. Inak ho má vypnutý a uložený v taške. Ak žiak používa telefón v rozpore s týmto pravidlom, učiteľ mu ho zoberie, vypnutý odloží na katedru. Po hodine ho odovzdá triednemu učiteľovi, ktorý ho vráti zákonnému zástupcovi žiaka. Pri odovzdaní je vždy spísaný zápis o odovzdaní mobilného telefónu. Taktiež je zakázané vyhotovovať obrazový alebo zvukový záznam z priebehu vyučovania a ďalej ho šíriť. 
e)	Konzumovať potraviny počas vyučovacieho procesu.
f)	Prezerať si triednu knihu a klasifikačný záznam počas vyučovacích prestávok.
g)	Nosiť do školy drahé veci a neprimerane vysoké finančné čiastky. V prípade straty či odcudzenia ide o osobnú zodpovednosť žiaka a nie je možné uplatňovať si finančnú náhradu z poistky (ak ju má žiak uzavretú).
h)	Stáť alebo sedieť na parapetných  doskách, otvárať okná a vykláňať sa z nich, vyhadzovať predmety  z okien , vystupovať na lavice, hojdať sa na stoličkách.
i)	Nie je dovolené počas prestávky navštevovať inú triedu, pohybovať sa po chodbách, na ktorých nemá žiak svoju kmeňovú triedu alebo zdržiavať sa na medziposchodiach. Výnimku však môže udeliť triedny učiteľ alebo dozorkonajúci učiteľ. Zákaz sa nevzťahuje na žiakov, ktorí zabezpečujú pomôcky na vyučovanie, na žiakov, ktorí idú počas desiatovej prestávky do mliečneho automatu (čl. 3 bod 5 písmeno h) tohto školského poriadku) a tiež na žiakov, ktorí majú možnosť stráviť prestávku pri hracích stoloch ( čl. 3 bod 5 písmeno b).

Čl. 4
Pravidlá hodnotenia správania

1)	Hodnotenie správania

a)	Kritériom na hodnotenie správania je dodržiavanie pravidiel správania žiaka a  školského poriadku počas hodnotiaceho obdobia. Učitelia pritom využívajú najmä pozitívnu motiváciu.
b)	Správanie žiaka sa hodnotí so zreteľom na jeho vekové osobitosti.
c)	Hodnotenie správania žiaka navrhuje triedny učiteľ po prerokovaní s učiteľmi, ktorí v triede vyučujú a schvaľuje riaditeľ po prerokovaní v pedagogickej rade. 
d)	Pochvaly a iné ocenenia, výchovné opatrenia sa zaznamenávajú v katalógovom liste žiaka, ktorý je súčasťou triedneho výkazu. Udelenie zníženého stupňa zo správania sa odôvodní v triednom výkaze, v katalógovom liste žiaka.
e)	Hodnotenie správania začleneného žiaka so špeciálnymi výchovno-vzdelávacími potrebami (s poruchami pozornosti, s poruchami správania) sa posudzuje s prihliadnutím na jeho druh zdravotného znevýhodnenia v úzkej spolupráci so zariadením výchovného poradenstva a prevencie alebo so školským špeciálnym pedagógom a zákonným zástupcom žiaka.

2)	Pochvaly a iné ocenenia
a)	Pochvaly a iné ocenenia sa udeľujú za mimoriadny prejav aktivity a iniciatívy, za záslužný alebo statočný čin a za reprezentáciu školy.
b)	Návrh na udelenie pochvaly alebo iného ocenenia sa prerokuje v pedagogickej rade.
c)	Ústnu alebo písomnú pochvalu udeľuje žiakovi pred kolektívom triedy alebo pred zhromaždením školy triedny učiteľ a riaditeľ školy.
d)	Návrh na pochvaly predkladá na rokovanie pedagogickej rady triedny učiteľ podľa nasledovných pravidiel:
•	pochvalu od triedneho učiteľa za: vzornú dochádzku do školy, za prospech do priemeru 1,5, za umiestnenie na prvých troch miestach v školských kolách rôznych súťaží, za prácu pre triedny kolektív a atď.;
•	pochvalu od riaditeľa školy za: za prospech 1,0, za umiestnenie na prvých troch miestach v okresných kolách a za úspešného riešiteľa vo vyšších kolách predmetových olympiád a iných súťaží, za prácu pre školu nad rámec svojich školských povinností (školský parlament, projekty, viacnásobná účasť na spoločenských podujatiach pod hlavičkou školy...) atď.
e)	V osobitne odôvodnených prípadoch, napr. statočný čin, ktorým bol zachránený ľudský život alebo majetok značnej hodnoty, udeľujú žiakovi pochvalu alebo iné ocenenie aj orgány verejnej správy, minister školstva alebo prezident republiky.

3)	Výchovné opatrenia

a)	Opatrenie na posilnenie disciplíny žiaka sa ukladá po objektívnom prešetrení za závažné alebo opakované previnenie proti školskému poriadku a spravidla predchádzajú zníženiu stupňa zo správania.
b)	Prešetrenie vzniknutej udalosti vykoná učiteľ, ktorý bol v tom čase zodpovedný za žiaka buď sám, prípadne s výchovnou poradkyňou, triednym učiteľom alebo riaditeľom školy. Z prešetrenia sa vyhotoví písomný záznam, ktorý podpíšu všetci zúčastnení daného prešetrenia. S obsahom záznamu oboznámi triedny učiteľ zákonného zástupcu žiaka a bude podkladom na udelenie výchovného opatrenia. Písomný záznam zákonný zástupca žiaka podpíše.
c)	Podľa závažnosti previnenia sa ukladá niektoré z týchto opatrení:
•	napomenutie od triedneho učiteľa;
•	pokarhanie od triedneho učiteľa;
•	pokarhanie od riaditeľa školy.
d)	V prípade, že opatrenia z časti čl. 4 bod 3 písmena c tohto školského poriadku neviedli k náprave správania žiaka a ten ďalej porušuje školský poriadok, prípadne sa proti nemu vážnejšie previnil, môže byť žiakovi navrhnutá znížená známka zo správania, a to podľa nasledovných stupňov:  
•	stupeň 2 (uspokojivé správanie);
•	stupeň 3 (menej uspokojivé správanie);
•	stupeň 4 (neuspokojivé správanie).
e)	Nedostatky v správaní žiakov prerokúva pedagogická rada v prvom polroku spravidla do 15. novembra a v druhom polroku do 15. apríla. V prípade mimoriadneho zhoršenia prospechu alebo správania žiaka bezprostredne preukázateľným spôsobom o tejto skutočnosti informuje triedny učiteľ zákonného zástupcu žiaka.
f)	Pedagogická rada zameraná na hodnotenie žiakov za prvý polrok sa uskutoční najskôr 22. januára a za druhý polrok sa uskutoční najskôr 21. júna príslušného školského roka.
g)	V prípade, že po pedagogickej rade bude žiakovi udelené výchovné opatrenie, triedny učiteľ o tejto skutočnosti informuje zákonného zástupcu žiaka. Na informovanie (za 1. a 3. štvrťrok) sa používa školské tlačivo, ktoré po podpísaní rodičom archivuje triedny učiteľ. Rovnako postupuje triedny učiteľ, ak bolo žiakovi udelené výchovné opatrenie za 1. alebo 2. polrok daného školského roku.

4)	Ochranné opatrenia

a)	Ak žiak svojím správaním a agresivitou ohrozuje bezpečnosť a zdravie ostatných žiakov, ostatných účastníkov výchovy a vzdelávania alebo narúša výchovu a vzdelávanie do takej miery, že znemožňuje ostatným účastníkom výchovy a vzdelávania vzdelávanie, riaditeľ školy alebo školského zariadenia môže použiť ochranné opatrenie, ktorým je okamžité vylúčenie žiaka z výchovy a vzdelávania, umiestnením žiaka do samostatnej miestnosti za prítomnosti pedagogického zamestnanca. Riaditeľ školy alebo riaditeľ školského zariadenia bezodkladne privolá:
a) zákonného zástupcu, 
b) zdravotnú pomoc, 
c) Policajný zbor.
b)	Ochranné opatrenie slúži na upokojenie žiaka. O dôvodoch a priebehu ochranného opatrenia vyhotoví riaditeľ školy písomný záznam.
c)	Ak žiak svojím správaním narúša vyučovanie do takej miery, že znemožňuje ostatným žiakom v triede sa riadne vzdelávať, môže žiaka učiteľ z vyučovania vylúčiť. Učiteľ poverí iného žiaka, aby túto skutočnosť oznámil vedeniu školy, ktoré zabezpečí odvedenie žiaka do inej miestnosti, kde s ním bude uskutočnený pohovor. O tejto skutočnosti je spísaný záznam a konkrétny vyučujúci informuje zákonného zástupcu žiaka. V prípade, že bude žiak opakovane vylúčený z vyučovacieho procesu počas dňa, bude ihneď predvolaný zákonný zástupca.  

Čl. 5 
Individuálne štúdium, štúdium v zahraničí

1.	Na požiadanie zákonného zástupcu z dôvodov aktívnej záujmovej činnosti žiaka alebo zo zdravotných dôvodov   doložených  príslušným  potvrdením,  môže  riaditeľ  školy  povoliť  žiakovi  individuálny  študijný  plán  alebo študijné úľavy, individuálne vzdelávanie. 
2.	Pokiaľ žiak spolu s rodinou dlhší čas žije v zahraničí, môže riaditeľ školy vyhovieť žiadosti zákonného zástupcu žiaka a povoliť štúdium žiaka na škole obdobného typu v zahraničí. 
3.	Riaditeľ školy stanoví, z ktorých predmetov bude musieť žiak na konci školského roka alebo stupňa vzdelávania vykonať rozdielové skúšky. Určí tiež ich záväzné termíny.

Čl. 6
Samospráva triedy

1)	Triedna samospráva je pomocný orgán triedneho učiteľa zvyčajne v triedach druhého stupňa ZŠ.
2)	Žiacky kolektív triedy volí svojho predsedu a podpredsedu triedy, ktorí pomáhajú triednemu učiteľovi koordinovať jednotlivé činnosti v triede.
3)	Pokladníka, prípadne iných členov triednej samosprávy, menuje triedny učiteľ.
4)	Triedny učiteľ na začiatku pracovného týždňa menuje týždenníkov. Ich mená sú zapísané v triednej knihe. Ich povinnosti sú predovšetkým: 
•	pred vyučovaním pripravia všetky pomôcky potrebné na vyučovanie;
•	na každej vyučovacej hodine hlásia neprítomných žiakov;
•	cez prestávku zotierajú tabuľu, vetrajú (môžu byť otvorené len spodné okná);
•	podľa pokynov triedneho učiteľa sa starajú o rastliny v triede;
•	nahlasujú triednemu učiteľovi, ak sa v triede niečo pokazí alebo zničí počas vyučovania;
•	informujú vedenie školy, ak učiteľ nepríde na hodinu do 5 minút po začatí vyučovacej hodiny;
•	po skončení vyučovania zotrú tabuľu, uložia všetky pomôcky, zatvoria okná, skontrolujú uzáver vody, vypnú osvetlenie triedy, skontrolujú vyloženie stoličiek.

Čl. 7
Žiacky parlament

1.	Žiacky parlament je iniciatívnym a poradným orgánom riaditeľa školy, ktorý vyjadruje záujmy žiakov v oblasti výchovy a vzdelávania.
2.	Jeho hlavným cieľom je navrhovanie opatrení na zlepšenie činnosti školy a organizovanie mimoškolských činností žiakov.
3.	Spolupracuje s vedením školy, s učiteľmi a žiakmi školy a s mestským žiackym parlamentom.
4.	Členmi žiackeho parlamentu sú žiaci ZŠ zvolení priamou voľbou v kmeňovej triede školy. Svojho člena si volia žiaci 4. – 9. ročníka.
5.	Žiacky parlament pracuje pod vedením učiteľa, vymenovaného do tejto funkcie riaditeľom školy.

Čl. 8
Starostlivosť o ochranu zdravia žiakov

1.	Všetci žiaci sú so zásadami bezpečnosti a ochrany zdravia v škole preukázateľne oboznámení na začiatku školského roka  triednym  učiteľom.  
2.	V prípadoch  zvýšeného ohrozenia  bezpečnosti  a  zdravia  žiaka  pri niektorých činnostiach organizovaných školou (výlety, exkurzie a pod.) sú žiaci preukázateľne oboznámení s pokynmi na predchádzanie úrazom vždy pred realizovanou akciou zodpovedným učiteľom.
3.	Každý žiak je povinný dodržiavať všeobecné zásady bezpečnosti a ochrany zdravia a rešpektovať usmernenia učiteľov na predchádzanie úrazom. 
4.	Pri úraze je prvú pomoc povinný poskytnúť každý zamestnanec školy.
5.	Ak žiak utrpel úraz, či už priamo pri vyučovacom procese,  alebo aj pri rôznych činnostiach organizovaných školou, musí o tom informovať zodpovedného pedagogického zamestnanca (vyučujúceho, dozorkonajúceho, triedneho, a pod.).
6.	Pedagóg, ktorý poskytol prvú pomoc žiakovi, je povinný o úraze v čo najkratšom čase informovať rodičov žiaka a vedenie školy. 
7.	Každý školský úraz treba evidovať v knihe školských úrazov. 
8.	Ak sa počas vyučovacieho procesu zhorší zdravotný stav žiaka tak, že nemôže pokračovať vo vyučovaní, oznámi túto skutočnosť zodpovednému učiteľovi, ktorý informuje triedneho  učiteľa. Ten kontaktuje rodiča, ktorý zabezpečí odchod žiaka zo školy.
9.	Ak  úraz  žiaka  alebo  iné  zhoršenie  zdravotného  stavu  si  vyžaduje  neodkladnú  lekársku  pomoc,  škola zabezpečí  pre  žiaka  pedagogický sprievod,  ktorý podá  ošetrujúcemu  lekárovi  informácie  o  vzniku  a príčinách úrazu a informáciu o poskytnutej prvej pomoci.

Čl. 9
Opatrenia proti šíreniu legálnych a nelegálnych drog v školskom prostredí

1.	Žiaci základnej školy nesmú fajčiť, piť alkoholické nápoje, používať a vdychovať omamné látky a drogy, hrať o peniaze, a to aj mimo školy.
2.	Je  povinnosťou  každého  žiaka,  učiteľa,  vychovávateľa  i  ostatných  zamestnancov  školy  informovať triedneho učiteľa o žiakovi, ktorý fajčí, pije alkohol alebo užíva drogy v školskom prostredí i mimo neho.
3.	Pri podozrení, že žiak užíval zakázané látky, je povinnosťou triedneho učiteľa ihneď informovať zákonného zástupcu žiaka, požiadať ho o stretnutie, na ktorom je prítomný aj koordinátor prevencie drogových závislostí a túto skutočnosť spoločne prešetriť. Výsledkom stretnutia sú opatrenia, ktoré tejto skutočnosti v budúcnosti zabránia. Zo stretnutia je vždy vyhotovený písomný záznam. 
4.	V prípade, že u žiaka ide o závažnú otravu zakázanou látkou, zabezpečí zodpovedný učiteľ prvú pomoc, zavolá záchrannú zdravotnú službu a okamžite informuje zákonného zástupcu žiaka.
5.	Za prevenčné aktivity školy je zodpovedný koordinátor prevencie drogových závislostí. Pri ich realizácii spolupracuje s vedením školy, triednymi učiteľmi, rodičmi, odborníkmi v danej oblasti či rôznymi organizáciami, ktoré sa tejto problematike venujú.
6.	Triedni učitelia budú častejšie na triednických hodinách diskutovať o závislostiach najrôznejšieho druhu. 
Čl. 10
Prevencia a riešenie šikanovania

1)	V škole pod šikanovaním rozumieme akékoľvek správanie žiaka alebo žiakov, ktorých zámerom je ublíženie žiakovi alebo žiakom, prípadne ich ohrozenie alebo zastrašovanie. Ide o cielené a opakované použitie násilia voči takému žiakovi alebo skupine žiakov, ktorí sa z najrôznejších dôvodov nevedia alebo nemôžu brániť.
2)	Podstatnými znakmi šikanovania sú: úmysel bezprostredne smerujúci k fyzickému alebo psychickému ublíženiu druhému, agresia jedného žiaka alebo skupiny žiakov, opakované útoky, pomer síl medzi agresorom a obeťou je nevyrovnaný.
3)	Šikanovanie  sa  prejavuje  v  priamej  podobe  –  fyzickými  útokmi,  urážlivými  prezývkami,  nadávkami, posmechom,   tvrdými príkazmi agresora vykonať určitú vec proti vôli obete, odcudzenie veci a pod. 
4)	Šikanovanie sa môže prejavovať i v nepriamej podobe, napr. prehliadaním alebo ignorovaním obete.
5)	Naša škola šikanovanie netoleruje v žiadnych podobách, a preto sú všetci pedagógovia povinní šikanovanie bez meškania riešiť a každej jeho obeti poskytnúť okamžitú pomoc. 
6)	O podozrení zo šikanovania je povinný každý zamestnanec školy bezodkladne informovať vedenie školy, výchovného poradcu a koordinátora prevencie.
7)	Každému žiakovi, ktorý upozorní na šikanovanie, bude zaistená ochrana. Môže o tejto skutočnosti informovať buď triedneho učiteľa, učiteľa ku ktorému cíti dôveru, vedenie školy, výchovného poradcu, koordinátora prevencie alebo môže využiť schránku dôvery umiestnenú na chodbe školy.
8)	Pri riešení šikanovania škola postupuje podľa článku 4, Metodického usmernenia č.7/2006-R.
9)	Počas školského roku škola organizuje viacero prevenčných aktivít. Zodpovedný za ne je koordinátor prevencie. 
10)	Dozor konajúci učitelia počas prestávok vykonávajú dozor tak, že dvere kmeňových tried sú počas nich otvorené a dôsledne kontrolujú všetky priestory, za ktoré sú počas ich dozorov zodpovední. 

Čl. 11
Prevádzkové poriadky a iné smernice

1)	Učitelia a žiaci sa pri výchovno-vzdelávacej činnosti riadia:

a)	Prevádzkovým poriadkom školskej dielne
b)	Prevádzkovým poriadkom učebne fyziky
c)	Prevádzkovým poriadkom učebne biológie a chémie
d)	Prevádzkovým poriadkom jazykovej učebne 
e)	Prevádzkovým poriadkom učebne pre Clil
f)	Prevádzkovým poriadkom pre multimediálnu učebňu 
g)	Prevádzkovým poriadkom telocvične 
h)	Prevádzkovým poriadkom školskej knižnice 
i)	Internou smernicou o Švp
j)	Pedagogickým dozorom nad žiakmi 

Čl. 12
Záverečné ustanovenie

1)	Zmeny a doplnky v Školskom poriadku schvaľuje riaditeľ školy po prerokovaní v pedagogickej rade školy.
2)	Triedni učitelia sú povinní oboznámiť so Školským poriadkom žiakov aj ich rodičov spravidla na začiatku školského roka, resp. v priebehu, čo potvrdia svojím podpisom.
3)	Školský poriadok nadobúda platnosť 1.9. 2016. 
4)	Ruší sa doterajší Školský poriadok zo dňa 1.9. 2009.

Schválený na pedagogickej rade dňa 30.08.2016.

Žiar nad Hronom 01.09.2016                                                                           ____________________
                                                                                                                                Mgr. Marek Baláž
                                                                                                                               riaditeľ školy